P6_TA(2005)0137

Ανθρωπιστική βοήθεια στους πρόσφυγες της Δυτικής Σαχάρας

Ψήφισμα του Ευρωπαϊκού Κοινοβουλίου σχετικά με την ανθρωπιστική βοήθεια στους πρόσφυγες Σαχράουι

Το Ευρωπαϊκό Κοινοβούλιο,

- έχοντας υπόψη το ψήφισμά του για τη Δυτική Σαχάρα [1] της 16ης Μαρτίου 2000 στο οποίο "ζητεί από την Επιτροπή να αυξήσει την ανθρωπιστική βοήθεια στους πρόσφυγες Σαχράουι, ειδικότερα δε στον επισιτιστικό, υγειονομικό και εκπαιδευτικό τομέα",

- έχοντας υπόψη το ψήφισμά του της 23ης Οκτωβρίου 2003 επί του σχεδίου γενικού προϋπολογισμού της ΕΕ για το οικονομικό έτος 2004, Τμήμα ΙΙΙ: Επιτροπή [2] στο οποίο ζητεί από την Επιτροπή να διασφαλίσει σταθερή και χωρίς διακοπές ανθρωπιστική βοήθεια στους πρόσφυγες Σαχράουι,

- έχοντας υπόψη τις εκθέσεις του Γενικού Γραμματέα των Ηνωμένων Εθνών της 20ής Οκτωβρίου 2004 σχετικά με την ενδεχόμενη περικοπή του προσωπικού Minurso, (S/2004/827) και της 27ης Ιανουαρίου 2005 σχετικά με την κατάσταση στη Δυτική Σαχάρα (S/2005/49), με τις οποίες καλείται η διεθνής κοινότητα να συνεχίσει την παροχή ανθρωπιστικής βοήθειας στους πρόσφυγες Σαχράουι μέχρις ότου τερματισθούν οι συγκρούσεις στη Δυτική Σαχάρα,

- έχοντας υπόψη την έκθεση του Παγκόσμιου Επισιτιστικού Προγράμματος των Ηνωμένων Εθνών (UNWFP) της 5ης Μαΐου 2004 σχετικά με τη χορήγηση βοήθειας στους πρόσφυγες της Δυτικής Σαχάρας (WFΡ/ΕΒ.2/2004/4-Β/4), η οποία διαπιστώνει χειροτέρευση των συνθηκών διαβίωσης των προσφύγων Σαχράουι (καθυστερημένη ανάπτυξη στα παιδιά, κακή διατροφή, αναιμία κτλ.) ως αποτέλεσμα της μείωσης της βοήθειας,

- έχοντας υπόψη το άρθρο 115, παράγραφος 5, του Κανονισμού του,

A. λαμβάνοντας υπόψη ότι ο πληθυσμός Σαχράουι βρίσκεται σε στρατόπεδα προσφύγων στην Αλγερία λόγω μη ολοκλήρωσης της αποαποικιοποίησης και ότι η επιβίωση του πληθυσμού αυτού εξαρτάται εξ ολοκλήρου από τη διεθνή ανθρωπιστική βοήθεια,

Β. λαμβάνοντας υπόψη το γεγονός ότι ομάδα Ευρωβουλευτών διαπίστωσε χειροτέρευση όσον αφορά την ανθρωπιστική βοήθεια κατά τη διάρκεια επίσκεψής τους που πραγματοποιήθηκε από τις 3 έως τις 6 Μαρτίου 2005 σε στρατόπεδα προσφύγων Σαχράουι (κοντά στο Tindouf στη Νοτιοδυτική Αλγερία),

Γ. λαμβάνοντας υπόψη την έκκληση που απηύθυνε το UNWFP προς τις χώρες δωρητές στις 26 Φεβρουαρίου 2005, όπου υπογραμμίζεται ότι από το Μάιο 2005 το UNWFP δεν θα είναι πλέον σε θέση να εξασφαλίσει πλήρες γεύμα 2100 θερμίδων στους 158000 πρόσφυγες Σαχράουι, λόγω της έλλειψης γενναιόδωρων προσφορών και εξωτερικής βοήθειας, γεγονός που μπορεί να έχει σοβαρές συνέπειες στη διατροφή και την υγεία του πληθυσμού των προσφύγων, κατά κύριο λόγο δε στα παιδιά και τις γυναίκες,

Δ. εκφράζοντας την ανησυχία του για την εξάντληση των αποθεμάτων διατροφής το Μάιο 2005, γεγονός που θα εκθέσει τον πληθυσμό των προσφύγων που ήδη διαβιεί υπό δυσχερείς συνθήκες σε μεγάλη ανθρωπιστική κρίση, στην περίπτωση που δεν ληφθούν επείγοντα μέτρα προκειμένου να χορηγηθεί σύντομα κάποια βοήθεια ώστε να ανακουφιστεί η σοβαρή αυτή κατάσταση,

Ε. λαμβάνοντας υπόψη τις δραματικές συνέπειες που θα είχε η συνεχής μείωση της βοήθειας της Επιτροπής μέσω του τμήματος ανθρωπιστικής βοήθειας (ΕCΗΟ) στους πληθυσμούς προσφύγων Σαχράουι (περικοπή των τροφίμων, υποβάθμιση στους τομείς της υγείας και της παιδείας κ.λπ.),

ΣΤ. λαμβάνοντας υπόψη τη σημαντική ειδική και συμπληρωματική βοήθεια (τρόφιμα, υγεία, παιδεία, κατοικία, υγιεινή κ.λπ.) που παρέσχε στους πρόσφυγες Σαχράουι η Επιτροπή μέχρι το 2002, παράλληλα με τη βοήθεια σε βασικά προϊόντα από πλευράς των οργάνων των Ηνωμένων Εθνών στο πλαίσιο της εντολής τους,

Ζ. λαμβάνοντας υπόψη ότι η ανθρωπιστική κρίση οφείλεται κυρίως στην απουσία σημαντικής προόδου σε ό,τι αφορά την εξεύρεση δίκαιης και βιώσιμης πολιτικής λύσης στην πολιτική κατάσταση που επικρατεί στη Δυτική Σαχάρα που θα μπορούσε να γίνει αποδεκτή από όλα τα ενδιαφερόμενα μέρη,

1. ζητεί από την Επιτροπή τη χορήγηση άμεσης επείγουσας βοήθειας για την αντιμετώπιση της δυσχερούς κατάστασης που αντιμετωπίζει επί του παρόντος ο πληθυσμός των προσφύγων Σαχράουι·

2. ζητεί από την Επιτροπή να αυξήσει και να διαφοροποιήσει τη βοήθεια που παρέχει, επαναφέροντάς την τουλάχιστον στα επίπεδα του 2002, διασφαλίζοντας έτσι ελάχιστη αξιοπρεπή διατροφή στους πρόσφυγες Σαχράουι, συνεχίζοντας ταυτόχρονα να αποδίδει σημασία στους τομείς της υγείας, της εκπαίδευσης, της στέγασης και των μεταφορών·

3. επαναλαμβάνει το αίτημά του προς την Επιτροπή, όπως διατυπώθηκε στην παράγραφο 66 του προαναφερθέντος ψηφίσματός του της 23ης Οκτωβρίου 2003, προκειμένου να λάβει τα δέοντα μέτρα ώστε να διασφαλισθεί η χορήγηση βοήθειας στους πρόσφυγες Σαχράουι και να μην διακοπεί για κανένα λόγο, έστω και προσωρινά, για καθαρά διοικητικούς λόγους·

4. ζητεί από την Επιτροπή να κινητοποιήσει τις ευρωπαϊκές ΜΚΟ, που ήδη έχουν κάποια επιτόπου εμπειρία, όσον αφορά την εκτέλεση του προγράμματος ΕCΗΟ υπέρ των προσφύγων Σαχράουι, και τούτο προκειμένου να διασφαλισθεί η αποτελεσματικότητα και η ταχύτητα εκτέλεσης της βοήθειας που χορηγεί η Ευρωπαϊκή Ένωση·

5. ζητεί από την Επιτροπή να συμβάλει στην ενίσχυση των ικανοτήτων διαχείρισης της ανθρωπιστικής βοήθειας στα στρατόπεδα προσφύγων, συνεργαζόμενη με τα ιδρύματα των Σαχράουι που δημιουργήθηκαν αποκλειστικά για το σκοπό αυτό·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, το Γενικό Γραμματέα των Ηνωμένων Εθνών, την κυβέρνηση του Μαρόκου, το Μέτωπο Πολισάριο, καθώς και στον Πρόεδρο της Αφρικανικής Ένωσης.

[1] ΕΕ C 377 της 29.12.2000, σ. 354.

[2] ΕΕ C 82 Ε της 1.4.2004, σ. 457.

--------------------------------------------------